Objava zahteve v skladu s členom 17(6) Uredbe (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89

(2021/C 129/13)

V skladu s členom 27 Uredbe (EU) 2019/787 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

GLAVNE SPECIFIKACIJE TEHNIČNE DOKUMENTACIJE

„BAYERISCHER BÄRWURZ“

EU št.: PGI-DE-02580 – 7.6.2019

1. Geografska označba za registracijo

„Bayerischer Bärwurz“

2. Kategorija žgane pijače

Druge žgane pijače

3. Opis žgane pijače

3.1. Fizikalne, kemijske in/ali organoleptične lastnosti

„Bayerischer Bärwurz“ je žgana pijača, ki se proizvaja na Bavarskem, pretežno na območju Bavarskega gozda, na tradicionalen način iz korenin rastline Meum athamanticum (Jacq.) ali rastline Ligusticum mutellina (L.) Crantz, ki sta v nadaljnjem besedilu imenovani „planinski štrbec in planinska velestika“.

— Delež dejanskega alkohola žgane pijače, pripravljene za pitje: najmanj 40 vol. %.

— Videz: bister.

— Barva: žganje je brezbarvno ali, če je bilo zoreno v lesenih sodih, rumenkaste, rdečkaste ali rjavkaste barve, odvisno od vrste uporabljenega lesa.

— Vonj: intenzivna aroma planinskega štrbca, ki nekoliko spominja na vonj zelene ali luštreka.

— Okus: značilen zemeljski okus.

— Aditivi za živila ali druge uporabljene snovi: po potrebi se destilatu planinskega štrbca dodata etilni alkohol kmetijskega porekla in voda za razredčitev na vsebnost alkohola za pitje.

3.2. Posebne značilnosti (v primerjavi z žganimi pijačami iz iste kategorije)

— Za razliko od drugih žganih pijač iz zgoraj navedenih rastlinskih vrst se za pijačo „Bayerischer Bärwurz“ uporabljajo samo korenine teh rastlinskih vrst, da se ohrani še posebno kakovostna in edinstvena aroma. Drugi deli rastline se ne uporabijo.

— Pijača „Bayerischer Bärwurz“ se prav tako tradicionalno proizvaja z velikim deležem alkohola, ki znaša najmanj 40 vol. %, kar torej presega najmanjši delež alkohola 38 vol. %, ki se zahteva za pijačo „Bärwurz“. Večji delež alkohola pomeni, da je proizvod manj razredčen in je v končnem proizvodu ohranjenih več arom. To daje pijači „Bayerischer Bärwurz“ njen značilen intenziven okus.

— Brez dosladkanja.

— Ne uporabljajo se barvila ali drugi aditivi.

— Da se ohranijo posebne organoleptične lastnosti, se pijača „Bayerischer Bärwurz“ tradicionalno običajno trži v ozkih rjavih keramičnih steklenicah. Posebni toplotni ekvivalent keramične steklenice pijačo „Bayerischer Bärwurz“ bolje ščiti pred toplotnimi nihanji kot steklo in tako preprečuje izhlapevanje eteričnih olj. Poleg tega značilna keramična steklenica ščiti eterična olja pred svetlobo ter tako bolje ohranja edinstveno kakovost in intenzivnost pijače „Bayerischer Bärwurz“.

4. Zadevno geografsko območje

„Bayerischer Bärwurz“ se proizvaja v različnih regijah Bavarske, pretežno na območju Bavarskega gozda. Opredeljeno geografsko območje zajema celotno Bavarsko.

5. Metoda pridobivanja žgane pijače

„Bayerischer Bärwurz“ se proizvaja iz korenin planinskega štrbca in planinske velestike. Plodovi in semena teh rastlin se pri proizvodnji pijače „Bayerischer Bärwurz“ ne uporabljajo, ker se lahko posebna, edinstvena in intenzivna aroma te pijače doseže le z uporabo korenin. Druge rastline s podobnimi organoleptičnimi lastnostmi, na primer zelena ali luštrek, ali izvlečki teh rastlin se ne uporabljajo.

Območje Bavarske, na katerem rasteta planinski štrbec in planinska velestika, sega od gorovij in višavij na višini (sub-)alpinskega do montanskega pasu – kot so Alpe in Bavarski gozd – do nižjega višavja na višini montanskega do submontanskega pasu, kot sta Frankovski gozd in gorovje Fichtelgebirge.

Da se s koreninami planinskega štrbca in planinske velestike zagotovi dovolj surovin, morajo rastline rasti do osem let, preden se lahko iz njihovih korenin proizvede pijača „Bayerischer Bärwurz“.

Metode za proizvodnjo pijače „Bayerischer Bärwurz“ so zelo različne. Lahko se uporablja samo macerat ali samo digestat planinskega štrbca in planinske velestike, samo destilat planinskega štrbca in planinske velestike, mešanica macerata in destilata planinskega štrbca in planinske velestike ali mešanica macerata ali destilata planinskega štrbca in planinske velestike in etilnega alkohola kmetijskega porekla.

Korenine planinskega štrbca in planinske velestike se najprej operejo in sesekljajo ali zmeljejo.

Če se proizvajalec odloči, da bo za drugo stopnjo izdelal macerat ali digestat, se iz opranih in sesekljanih korenin planinskega štrbca in planinske velestike, ki se jim doda etilni alkohol kmetijskega porekla, proizvede hladen ekstrakt (macerat) ali vroč ekstrakt (digestat). Med tem postopkom, ki lahko traja več tednov ali mesecev, se iz korenin počasi odcedijo eterična olja, barva in okus.

Če se proizvajalec odloči, da bo za drugo stopnjo izdelal destilat, se oprane in sesekljane korenine planinskega štrbca in planinske velestike, ki jim je dodan etilni alkohol kmetijskega porekla, najprej macerirajo. Ta postopek ekstrakcije tipičnih arom z maceracijo zahteva tudi, da se proizvod pred nadaljnjo destilacijo shrani za ustrezno obdobje.

Kot je navedeno zgoraj, se proizvodne metode razlikujejo, to pa velja tudi za postopek destilacije, pri katerem se lahko včasih znova doda etilni alkohol kmetijskega porekla.

Po destilaciji se proizvod običajno do deset let hrani in/ali pusti zoreti v primernih posodah (npr. hrastovih ali jeklenih sodih), da se razvije okus.

Po shranjevanju ali zorenju se proizvodni postopek dokonča z naslednjimi koraki:

— morebitnim mešanjem različnih destilatov planinskega štrbca in planinske velestike in etilnega alkohola kmetijskega porekla,

— razredčenjem destilata z visoko vsebnostjo alkohola do vsebnosti alkohola za pitje z dodajanjem vode,

— polnjenjem v ustrezne posode, natančneje v rjave keramične steklenice,

— označevanjem in pakiranjem.

Da se zagotovi še posebno visoka in edinstvena kakovost, je treba vse zgoraj navedene proizvodne korake izvesti na geografskem območju. Ko se proizvod razredči do vsebnosti alkohola za pitje, začnejo eterična olja, ki jih vsebuje, hitro hlapeti, s čimer se omeji rok uporabnosti pijače „Bayerischer Bärwurz“, pripravljene za pitje. Proizvod je treba kmalu po razredčenju do vsebnosti alkohola za pitje hitro ustekleničiti na geografskem območju, saj bi se v nasprotnem primeru kakovost kmalu začela slabšati. Proizvod slovi po kakovosti, hitro in sledljivo polnjenje na geografskem območju pa je ključnega pomena za zagotavljanje visoke kakovosti in lajšanje preverjanja.

6. Povezava z geografskim okoljem ali poreklom

6.1. Podrobnosti o geografskem območju ali poreklu, ki so pomembne za povezavo

Po navedbah najstarejše znane žganjarne, ki proizvaja pijačo „Bayerischer Bärwurz“, na svetu (v Deggendorfu) tradicija proizvodnje žgane pijače iz korenin planinskega štrbca in planinske velestike sega v leto 1919 in izvira z območja Bavarskega gozda, sčasoma pa se je razširila tudi na druga območja Bavarske, v katerih se naravno pojavlja značilna sestavina pijače „Bayerischer Bärwurz“ (korenina planinskega štrbca in planinske velestike).

Te regije so večinoma visokogorska območja na višini submontanskega do subalpinskega pasu. Poleg prevladujočega hladnega in vlažnega podnebja, značilnega za vzhodno visokogorje, imajo te regije edinstvene geografske in podnebne razmere za uspevanje planinskega štrbca in planinske velestike.

Okoli leta 1920 je Karl Eckert, zdravnik in lastnik žganjarne iz Deggendorfa, poleg učinkov rastline odkril tudi odličen okus njenega destilata. Leta 1928 je bilo ime „Bärwurz“ omenjeno na ceniku žganjarne Brennerei zum Bären v Deggendorfu. Ime „Bärwurz“ je bilo zapisano tudi v dokumentu berlinskega državnega patentnega urada z dne 17. decembra 1929. Ime „Bärwurz“ je okrajšava izraza Gebärmutterwurz [ki dobesedno pomeni maternični koren], pod katerim sta bili ti rastlini splošno poznani v preteklosti.

6.2. Posebne značilnosti žgane pijače, ki se pripisujejo geografskemu območju

Zgoraj omenjene posebne geografske in podnebne razmere na geografskem območju omogočajo rast planinskega štrbca in planinske velestike, ki se uporabljata kot surovini za pijačo „Bayerischer Bärwurz“. Zaradi pojavljanja teh rastlin je največ tradicionalnih proizvajalcev pijače „Bayerischer Bärwurz“ skoncentriranih v ključnih proizvodnih regijah. Ta koncentracija je proizvajalcem omogočila, da so z nenehnim izmenjavanjem idej razvili tehnične veščine in posebno znanje o tem, kako predelati korenine planinskega štrbca in planinske velestike, kar je pomembno prispevalo in še naprej prispeva k značilni kakovosti pijače „Bayerischer Bärwurz“.

Divje rastoča planinski štrbec in planinska velestika, ki uspevata na območjih z nadmorsko višino nad 1 000 m – na primer na območju Bavarskega gozda, ki je glavna proizvodna regija – najbolje izkoriščata močnejše sonce ter hitrejšo fotosintezo in shranjevanje energije. Poleg tega rasteta med vrsto drugih rastlin, zato lahko prispevata k njihovim presnovkom, ki se sproščajo v tla. To tradicionalno zagotavlja močneje izražene arome in intenziven okus, po katerih je znana pijača „Bayerischer Bärwurz“.

Zlasti na območju Bavarskega gozda, kjer je zgoščena proizvodnja pijače „Bayerischer Bärwurz“, so izrazi, kot sta „Bärwurzquelle“ in „Bärwurzerei“ [proizvajalec pijače Bärwurz], sestavni deli imen podjetij.

Na Bavarskem še vedno uprizarjajo predstave, v katerih se v scenografiji pojavljajo steklenice pijače „Bayerischer Bärwurz“.

Status pijače „Bayerischer Bärwurz“ kot uveljavljene kulturne dobrine na Bavarskem je razviden tudi iz jezikovnih izrazov za pijačo „Bayerischer Bärwurz“, ki so postali del jezika, na primer „Bayerwalddiesel“ [kar dobesedno pomeni dizel iz Bavarskega gozda].

Lokalni tisk redno poroča o proizvodnji pijače „Bayerischer Bärwurz“ s strani tradicionalnih proizvajalcev.

Tradicionalno proizvodnjo pijače „Bayerischer Bärwurz“ na geografskem območju potrjujejo tudi literarna dela in specializirane revije. V knjigi Karla Maya „Der Wurzelsepp“, izdani leta 1949, ki je postavljena na Bavarsko, na primer najdemo naslednji citat: „Najboljši Bärwurz v vsem Bavarskem gozdu imajo v hotelu Kronenhof.“

Prvi bavarski muzej žganja, ki vključuje razstavo o preteklosti in tradicionalni proizvodnji pijače „Bayerischer Bärwurz“, stoji v kraju Hauzenberg na območju Bavarskega gozda. Obstaja na primer film, ki prikazuje zgodovinski razvoj proizvodnje pijače „Bayerischer Bärwurz“ na geografskem območju.

Poleg tega obstaja muzej žganja Gläserne Distille v Böbrachu, v katerem hranijo še en film, ki prikazuje tradicijo proizvodnje pijače „Bayerischer Bärwurz“. V muzeju je prikazan tudi postopek destilacije, ki se uporablja za proizvodnjo pijače „Bayerischer Bärwurz“.

Pijača „Bayerischer Bärwurz“ je kot tradicionalna bavarska specialiteta navedena tudi v podatkovni zbirki bavarskih specialitet (www.spezialitaetenland-bayern.de). Da se lahko proizvod, jed ali pijača vključi v podatkovno zbirko, mora izpolnjevati več zahtev. Specialitete se morajo v regiji proizvajati ali gojiti vsaj 50 let. Prav tako morajo imeti (proizvodno) zgodovino, ki dokazuje tesno povezavo z regijo, v kateri se proizvajajo ali predelujejo. Nenazadnje jih morajo potrošniki dojemati kot značilne za Bavarsko ali značilne za regijo na Bavarskem.

7. Določbe Evropske unije ali nacionalne/regionalne določbe

7.1. Pravna podlaga

— živilska zakonodaja EU (vključno z Uredbo (EU) št. 1169/2011)

— zakonodaja EU o žganih pijačah (vključno z Uredbo (ES) št. 110/2008 in, od 25. maja 2021, Uredbo (EU) 2019/787)

— nacionalna zakonodaja o žganih pijačah (zvezna zakonodaja)

7.2. Opis zahtev

— določbe o označevanju

— specifikacije proizvoda

8. Vložnik

8.1. Država članica, tretja država ali pravna/fizična oseba:

Bundesministerium für Ernährung und Landwirtschaft, Referat 414 [zvezno ministrstvo za prehrano in kmetijstvo, enota 414), Wein, Bier, Getränkewirtschaft (vino, pivo, sektor pijač)]

8.2. Polni naslov (ulica in hišna številka, kraj in poštna številka, država):

Rochusstraße 1 53123 Bonn DEUTSCHLAND 414@bmel.bund.de

9. Dopolnilo h geografski označbi

(a) Osnovna pravila o dopolnitvi geografske označbe pijače „Bayerischer Bärwurz“:

v skladu z veljavno zakonodajo Unije o žganih pijačah se lahko ime „Bayerischer Bärwurz“ podaljša tako, da vključuje le

— izraze, navedene v točki (b), ali

— izraze, ki niso navedeni v točki (b) in za katere je mogoče dokazati, da so se 20. februarja 2008 običajno uporabljali.

(b) Dopolnitve z negeografskimi izrazi:

— Če se imenu „Bayerischer Bärwurz“ dodajo podrobnosti v zvezi z zorenjem, staranjem ali shranjevanjem, je treba takšne proizvode shranjevati ali zoreti najmanj šest mesecev.

Za navedbo starosti veljajo naslednja pravila:

Proizvodi, ki so zoreli šest mesecev, se lahko označijo kot „zreli“.

Proizvodi, ki so zoreli vsaj eno leto, se lahko označijo kot „stari“.

— Če se imenu „Bayerischer Bärwurz“ dodajo izrazi kakovosti (npr. „feiner“ (fin), „Edel-“ (premium) ali „Tafel-“ (namizni)), morajo biti proizvodi bistveno višje kakovosti od standardnih proizvodov. Tak primer je uporaba samo destilata planinskega štrbca in planinske velestike ali daljši oziroma poseben način shranjevanja tega destilata.

Za proizvode, ki so bili v celoti proizvedeni v istem podjetju, tj. destilirani, razredčeni z vodo do vsebnosti alkohola za pitje in ustekleničeni, se lahko uporablja dodatna oznaka „destilirano in ustekleničeno v žganjarni“.

10. Posebna pravila označevanja

—

(1) UL L 130, 17.5.2019, str. 1.